“ በዜጎቻችን ላይ ጉዳት እንዳይደርስ እስከ መጨረሻዋ ደቂቃ አበክረን እንሠራለን!”-መንግስት
ጽሕፈትቤቱ ባወጣው ሳምንታዊ የአቋም መግለጫ እንዳመለከተው፤ኢትዮጵያውያን ስደትን ከድህነት መውጫ መንገድ አድርገው ሊወሰዱት አይችሉም ፡፡ዜጎች ሕገ-መንግስታዊ መብታችን ነው በሚል በውጭ አገራት ሄደው ለመስራት እስከፈለጉ ድረስ መብታቸው መሆኑን የኢፌዴሪ መንግስት ይቀበላል ያለው መግለጫው፤ ሆኖም በሚሄዱባቸው አገራት ሕጋዊ የመኖሪያና የሥራ ፈቃድ እንዲኖራቸው እንደሚፈለግ አስገንዝቧል ፡፡ከዚህ በተቃራኒ ዜጎች በሕገ – ወጥ መንገድ በባዕዳን አገራት ሄደው ለስቃይ እንዳይዳረጉ መከላከል ሌላኛው የመንግስት ዋነኛ ትኩረት መሆኑን ነው ያስታወቀው፡፡ከዚሁ ጋር ተያይዞ ሌላው የሚታየው ሕጋዊ ፈቃድ የሌላቸው ዜጎቻችን በማንኛውም ጊዜ ከሚኖሩበት አገር ውጡ በሚባሉበት ወቅት ስብዕናቸውና መብቶቻቸው ተከብረውላቸው ወደአገራቸው እንዲመለሱ ማድረግም መንግስት በከፍተኛ ኃላፊነት ስሜት የሚያከናውነው ተግባር መሆኑን አስረድተዋል ፡፡በሳዑዲ አረቢያ እየታየ እንዳለው አንድም ኢትዮጵያዊ ዜጋ ቢሆን እንግልት እና ስቃይ ሳይደርስበት ወይም ሳይደርስባት አገሪቱን በጊዜ ለቀው እንዲወጡ ለማስቻል የኢፌዴሪ መንግስት በፍፁም የሃላፊነት ስሜት እየተንቀሳቀሰ እንደሚገኝ ጠቅሰዋል፡፡ክቡር ጠቅላይ ሚኒስትር ሃይለማርያም ደሳለኝን እና ክቡር የውጭ ጉዳይ ሚኒስትር ዶክተር ወርቅነህ ገበየሁን ጨምሮ በርካታ ከፍተኛ የሥራ ሃላፊዎች ከሳዑዲ መሪዎች ጋር በተደጋጋሚ በመገናኘት ለዜጎቻችን አመች ሁኔታን ለመፍጠር ሌት ተቀን መድከማቸውን በመጠቆም።በሳዑዲ ዓረቢያ ህጋዊ ፈቃድ ሳይኖራችሁ አገሪቱን ለቃችሁ እንድትወጡ የጊዜ ገደብ የተሰጣችሁ ውድ ኢትዮጵያውያን ሁሉ፤ ለህዝብ የወገነ መንግሥት እና ደግ ህዝብ ስላላችሁ በተሰጣችሁ ጊዜና መብት ተጠቅማችሁ ወደአገራችሁ እንድትመለሱ የኢፌዴሪ መንግሥት አሁንም አበክሮ መግለጫው አስገንዝቧል፡፡